РЕГЛАМЕНТ ЗА ИЗПЪЛНЕНИЕ (ЕС) 2023/158 НА КОМИСИЯТА

от 23 януари 2023 година

за изменение на Регламент за изпълнение (ЕС) 2018/2019 по отношение на някои растения за засаждане от видовете Prunus domestica и Prunus cerasifera с произход от Украйна

ЕВРОПЕЙСКАТА КОМИСИЯ,

като взе предвид Договора за функционирането на Европейския съюз,

като взе предвид Регламент (ЕС) 2016/2031 на Европейския парламент и на Съвета от 26 октомври 2016 г. за защитните мерки срещу вредителите по растенията, за изменение на регламенти (ЕС) № 228/2013, (ЕС) № 652/2014 и (ЕС) № 1143/2014 на Европейския парламент и на Съвета и за отмяна на директиви 69/464/ЕИО, 74/647/ЕИО, 93/85/ЕИО, 98/57/ЕО, 2000/29/ЕО, 2006/91/ЕО и 2007/33/ЕО на Съвета (1), и по-специално член 42, параграф 4, първа алинея от него,

като има предвид, че:

(1) Въз основа на предварителна оценка на риска, с Регламент за изпълнение (ЕС) 2018/2019 на Комисията (2) е изготвен списък на високорисковите растения, растителни продукти и други обекти.

(2) С Регламент за изпълнение (ЕС) 2018/2018 на Комисията (3) се установяват конкретни правила относно процедурата за извършване на оценката на риска, посочена в член 42, параграф 4 от Регламент (ЕС) 2016/2031, по отношение на тези високорискови растения, растителни продукти и други обекти.

(3) След предварителна оценка на риска един вид и 34 рода растения за засаждане с произход от всички трети държави бяха включени в приложението към Регламент за изпълнение (ЕС) 2018/2019 като високорискови растения. Сред тях фигурират растенията от рода Prunus L.

(4) На 18 октомври 2019 г. Украйна подаде до Комисията искане за износ за Съюза на присадени върху подложки от Prunus cerasifera растения за засаждане от вида Prunus domestica, които са невкоренени, във вегетативен покой и без листа. Искането беше подкрепено със съответното техническо досие.

(5) На 17 май 2022 г. Европейският орган за безопасност на храните („Органът“) прие научно становище относно оценката на риска от стоката, състояща се от растения за засаждане от вида Prunus domestica от Украйна (4). Органът определи Lopholeucaspis japonica, Eotetranychus prunicola, Erwinia amylovora и Xanthomonas arboricola pv. pruni като вредители, свързани с посочените растения за засаждане, направи оценка на описаните в досието мерки за намаляване на риска и оцени вероятността стоката да бъде свободна от тези вредители.

(6) Lopholeucaspis japonica е включен като карантинен вредител от значение за Съюза в приложение II към Регламент за изпълнение (ЕС) 2019/2072 на Комисията (5). Erwinia amylovora и Xanthomonas arboricola pv. pruni са включени съответно като карантинни вредители по отношение на определена защитена зона в приложение III и като регулирани некарантинни вредители от значение за Съюза в приложение IV към посочения регламент.

(7) Eotetranychus prunicola все още не е включен в списъка на карантинните вредители от значение за Съюза. Въпреки това, въз основа на доказателства, предоставени от държавите членки, въздействието на този вредител върху растенията гостоприемници в Съюза не е значително. Следователно не са необходими изисквания за внос по отношение на този вредител.

(8) Въз основа на становището на Органа фитосанитарният риск, произтичащ от въвеждането в Съюза на присадени върху подложки от Prunus cerasifera растения за засаждане от вида Prunus domestica с произход от Украйна, които са невкоренени, във вегетативен покой и без листа, се счита за приемлив, при условие че са спазени съответните изисквания за внос, определени в приложение VII към регламент за изпълнение (ЕС) 2019/2072.

(9) Поради това е целесъобразно присадените върху подложки от Prunus cerasifera растения за засаждане от вида Prunus domestica с произход от Украйна, които са невкоренени, във вегетативен покой и без листа, вече да не се считат за високорискови растения.

(10) Поради това Регламент за изпълнение (ЕС) 2018/2019 следва да бъде съответно изменен.

(11) С цел спазване на задълженията на Съюза, произтичащи от Споразумението на Световната търговска организация за прилагането на санитарни и фитосанитарни мерки (6), вносът на тези стоки следва да бъде възобновен във възможно най-кратък срок. Поради това настоящият регламент следва да влезе в сила на третия ден след деня на публикуването му в Официален вестник на Европейския съюз.

(12) Мерките, предвидени в настоящия регламент, са в съответствие със становището на Постоянния комитет по растенията, животните, храните и фуражите,

ПРИЕ НАСТОЯЩИЯ РЕГЛАМЕНТ:

Член 1 Регламент за изпълнение (ЕС) 2018/2019 се изменя в съответствие с приложението към настоящия регламент.

Член 2 Настоящият регламент влиза в сила на третия ден след деня на публикуването му в Официален вестник на Европейския съюз.

Настоящият регламент е задължителен в своята цялост и се прилага пряко във всички държави членки. Съставено в Брюксел на 23 януари 2023 година. За Комисията Председател Ursula VON DER LEYEN

(1) ОВ L 317, 23.11.2016 г., стр. 4.

(2) Регламент за изпълнение (ЕС) 2018/2019 на Комисията от 18 декември 2018 г. за изготвяне на временен списък на високорискови растения, растителни продукти или други обекти по смисъла на член 42 от Регламент (ЕС) 2016/2031, както и списък на растения, за чието въвеждане в Съюза не се изискват фитосанитарни сертификати по смисъла на член 73 от посочения регламент (ОВ L 323, 19.12.2018 г., стр. 10).

(3) Регламент за изпълнение (ЕС) 2018/2018 на Комисията от 18 декември 2018 г. за установяване на конкретни правила относно процедурата за извършване на оценката на риска на високорискови растения, растителни продукти и други обекти по смисъла на член 42, параграф 1 от Регламент (ЕС) 2016/2031 на Европейския парламент и на Съвета (ОВ L 323, 19.12.2018 г., стр. 7).

(4) Група на ЕОБХ по растително здраве, 2022 г. Scientific Opinion on the commodity risk assessment of Prunus domestica plants from Ukraine („Научно становище относно оценката на риска от стоката, състояща се от растения от вида Prunus domestica от Украйна“). EFSA Journal (Бюлетин на ЕОБХ) 2022;20(6):7391, стр. 76. https://doi.org/10.2903/j.efsa.2022.7391.

(5) Регламент за изпълнение (ЕС) 2019/2072 на Комисията от 28 ноември 2019 г. за установяване на еднакви условия за изпълнението на Регламент (ЕС) 2016/2031 на Европейския парламент и на Съвета за защитните мерки срещу вредителите по растенията, за отмяна на Регламент (ЕО) № 690/2008 на Комисията и за изменение на Регламент за изпълнение (ЕС) 2018/2019 на Комисията (ОВ L 319, 10.12.2019 г., стр. 1).

(6) ОВ L 336, 23.12.1994 г., стр. 40.